b'\n_START_ARTICLE_\nInglise lambakoer\n_START_PARAGRAPH_\nInglise lambakoer on \xc3\xa4\xc3\xa4rmiselt mitmek\xc3\xbclgne karjakoerte r\xc3\xbchma kuuluv kollilaadne koerat\xc3\xb5ug, kes aretati v\xc3\xa4lja USAs ning kelle eellasteks olid inglise ja \xc5\xa1oti asunike poolt kaasa toodud talukoerad. Paljud farmerid hindasid t\xc3\xb5ugu just tema mitmek\xc3\xbclgsuse p\xc3\xa4rast, koera v\xc3\xa4limus oli teisej\xc3\xa4rguline. Neid koeri aretati erinevate talut\xc3\xb6\xc3\xb6de tegemiseks, mitte toretseva v\xc3\xa4limuse saavutamiseks._NEWLINE_Erinevalt m\xc3\xb5ningatest teistest karjakoertest pole inglise lambakoera aretatud karjatama kindlat liiki kariloomi. Peamiselt kasutati neid v\xc3\xa4ikestes mitmekesistes taludes, kus peeti palju erinevaid loomi, sealhulgas veiseid, lambaid, sigu, kitsi ja linde. Inglise lambakoerad nii karjatavad kui ka kaitsevad kariloomi.\n_START_SECTION_\nV\xc3\xa4limus\n_START_PARAGRAPH_\nInglise lambakoerad sarnanevad borderkollide ja austraalia lambakoertega. Erinevalt austraalia lambakoertest ei kupeerita sellel t\xc3\xb5ul saba. Tema peakuju ei ole nii \xc3\xbcmar ega keha nii ruudukujuline kui austraalia lambakoertel. Inglise lambakoertel ei esine kunagi merle v\xc3\xa4rvi, mis on sage austraalia lambakoertel ja borderkollidel. Enamasti on inglise lambakoerad borderkollidest suuremad, kuid k\xc3\xb5ige lihtsam on neid eristada karjaajamisstiilide j\xc3\xa4rgi._NEWLINE_Inglise lambakoer on keskmise suurusega koer, kelle kehapikkus on veidi suurem kui turjak\xc3\xb5rgus. \xc3\x9cldiselt j\xc3\xa4\xc3\xa4b ta kaal 20 ja 30 kilogrammi vahele ja on proportsionaalselt tasakaalus. Kuna see t\xc3\xb5ug on v\xc3\xa4iketalude t\xc3\xb6\xc3\xb6koer, on neid aretatud eri kohtades eri otstarbeid t\xc3\xa4itma. Sellest tulenevalt on inglise lambakoeral palju piirkondlikke variatsioone._NEWLINE_Karv on keskmise pikkusega ja v\xc3\xb5ib olla sirge, laineline v\xc3\xb5i harvem lokkis. Sabal ja jalgadel esineb tihti pikemat karva, k\xc3\xb5rvadel on karvatutid. Kuna tegu on t\xc3\xb6\xc3\xb6koeraga, peaks karv olema kerge hooldada. Mustus langeb karvast ise v\xc3\xa4lja. Levinumad v\xc3\xa4rvid on soobel valgega, kolmev\xc3\xa4rviline, must-valge ja must punakaspruuniga. Leidub ka teisi v\xc3\xa4rvusi, nagu \xc3\xbcleni \xc3\xbchev\xc3\xa4rviline v\xc3\xb5i tiigritriibuline, kuid need on harvad.\n_START_SECTION_\nIseloom\n_START_PARAGRAPH_\nInglise karjakoer on \xc3\xa4\xc3\xa4rmiselt intelligentne ja suhtub oma pereliikmetesse, nii inimestesse kui ka teistesse loomadesse, ainulaadse lahkusega. See t\xc3\xb5ug on tihti isep\xc3\xa4ine tegutseja. Ta kohaneb kergesti ning omandab kiiresti rutiine. M\xc3\xb5ned v\xc3\xb5ivad v\xc3\xb5\xc3\xb5raste suhtes n\xc3\xa4idata \xc3\xbcles valvsust ja on pigem \xc3\xbcheinimesekoerad, kuid niipea, kui ta uute inimestega l\xc3\xa4hemalt tutvust on teinud, pole paremat seltskonnakaaslast kui inglise lambakoer._NEWLINE_Aeg-ajalt esineb inglise lambakoerte k\xc3\xa4itumises iseseisvat, s\xc3\xb5jakat ja omap\xc3\xa4i reegleid loovat joont. Kui koera soovi ise n-\xc3\xb6 korda majja l\xc3\xbc\xc3\xbca ei suunata \xc3\xbcmber, v\xc3\xb5ib esineda ebasoovitavat k\xc3\xa4itumist. Sellest hoolimata on inglise lambakoerad suurep\xc3\xa4rased lemmikloomad, kui nende keskkond v\xc3\xb5imaldab neile k\xc3\xbcllaldast vaimset ja f\xc3\xbc\xc3\xbcsilist koormust._NEWLINE_Enamik inglise lambakoeri ei armasta vett ning nad v\xc3\xb5ivad peljata torme ja vannitamist. Oma hirmudega saavad nad h\xc3\xa4sti hakkama ega ei kaota enesevalitsust.\n_START_SECTION_\nTervis\n_START_PARAGRAPH_\nKuna inglise lambakoer on keskmist kasvu ja teda pole \xc3\xbcheski kindlas suunas \xc3\xbclearetatud, on ta \xc3\xbcldiselt terve koer ja tal esineb harva paljude muude t\xc3\xb5ugude seas levinud haigusi, n\xc3\xa4iteks puusad\xc3\xbcsplaasiat._NEWLINE_Hiljutine uurimus Washingtoni \xc3\x9clikoolis n\xc3\xa4itab, et nagu paljud teised karjakoerad, omavad umbes 15% inglise lambakoertest MDR1 geenimutatsiooni. Selle mutatsiooniga koertel esineb paljude laialt kasutatavate ravimite vastu \xc3\xbclitundlikkus. Mutatsiooni olemasolu saab kindlaks m\xc3\xa4\xc3\xa4rata lihtsa p\xc3\xb5sest v\xc3\xb5etud prooviga.\n_START_SECTION_\nAjalugu\n_START_PARAGRAPH_\nT\xc3\xb5ug p\xc3\xa4rineb P\xc3\xb5hja-Inglismaalt ja \xc5\xa0otimaalt ning j\xc3\xb5udis P\xc3\xb5hja-Ameerikasse koos esimeste asunikega. Ameerika farmerid hindasid seda mitmek\xc3\xbclgset koera ja kasutasid teda erinevatel aladel. Austraalia lambakoer aretati Ameerika l\xc3\xa4\xc3\xa4neosariikides ja v\xc3\xb5ib olla inglise lambakoeraga suguluses. Inglise lambakoer oli levinum riigi keskosas ja idas. Need koerad p\xc3\xa4rinevad peamiselt erinevatest inglise talukoertest._NEWLINE_Kuna v\xc3\xa4ikesed farmid on suures osas asendunud suuremate ja v\xc3\xa4hem mitmekesiste tootmisfarmidega, on inglise lambakoerast saanud haruldane t\xc3\xb5ug.'